Umhverfis-, orku- og loftslagsráðuneytið

Borgartúni 26, 105 Reykjavík

Bt Magnúsar Guðmundssonar, skrifstofustjóra

**Efni: Greinargerð um BÞHE í gegnum álagningarkerfi HMS**

1. **Inngangur**

Samband íslenskra sveitarfélaga og Húsnæðis- og mannvirkjastofnun (HMS) stóðu saman að verkefninu ,,Borgað þegar hent er” (BÞHE), í samstarfi við Umhverfis- orku- og loftslagsráðuneytið. Rétt er í upphafi að vísa til ítarlegs minnisblaðs, sem unnið var af sérfræðingi Sambandsins í janúar 2023, skýrslu þessari til stuðnings, sjá fylgiskjal I.

Um var að ræða hraðal sem gekk út á að leiða nokkur sveitarfélög, með mismunandi aðstæður í úrgangsmálum, í gegnum innleiðingu á BÞHE fyrir hirðu úrgangs við heimili. Hraðallinn hófst í lok árs 2022.

Markmiðið með hraðlinum var að straumlínulaga innleiðingarferli svokallaðrar BÞHE kerfa við innheimtu gjalda fyrir meðhöndlun úrgangs og auðvelda þannig öðrum sveitarfélögum innleiðingu slíkrar gjaldheimtu.

Verkefnið tengdist umfangsmiklum breytingum á lögum sem varða meðhöndlun úrgangs.

Árið 2018 samþykkti Evrópusambandið tilskipun þar sem settar voru fram nýjar og endurskoðaðar reglur um úrgangsstjórnun. Í tengslum við þá tilskipun komu í janúar 2023 til framkvæmda ákvæði í lögum nr. 103/2021 um breytingar á lögum um hollustuhætti og mengunarvarnir, lögum um meðhöndlun úrgangs og lögum um úrvinnslugjald.

Ein af þeim leiðum sem Evrópusambandið kynnti til leiks í umræddri tilskipun var BÞHE, þar sem hverjum og einum ber að borga fyrir meðhöndlun úrgangs eftir því magni sem viðkomandi ber ábyrgð á. Í samræmi við það voru gerðar breytingar á lögum um meðhöndlun úrgangs (23. gr. laganna) þar sem nú er kveðið á um að innheimta gjalda vegna meðhöndlun úrgangs skuli vera sem næst raunkostnaði og að fast gjald megi einungis vera 50% af innheimtunni fram til ársins 2025 og 25% eftir það. Þar er fast gjald skilgreint sem það gjald sem notandinn getur ekki haft áhrif á með því að minnka sinn úrgang eða flokka til endurnotkunar eða endurvinnslu.

1. **Samtaka um hringrásarhagkerfið**

Samband íslenskra sveitarfélaga (Sambandið) réðst á árunum 2021-2024 í átakið ,,Samtaka um hringrásarhagkerfi“ sem var þrískipt verkefni. Einn hluti þess bar heitið „Borgað þegar hent er kerfi heim í hérað“ og byggðist á niðurstöðum greiningar sem ráðgjafastofan Efla vann fyrir Sambandið og gefin var út í janúar 2022. Greiningin var unnin í samstarfi við umhverfis-, orku- og loftslagsráðuneytið og helstu niðurstöður hennar eru:

* Hentugast er að nota álagningarkerfi HMS áfram við innheimtu gjalda fyrir meðhöndlun úrgangs (sorphirðugjöld).
* Einfaldast og hagstæðast er að innheimta eftir rúmmáli við heimili, þannig að notendur geti breytt fjölda og/eða stærð íláta og haft þannig áhrif á kostnað.
* Eftir innleiðingu rúmmálsaðferðarinnar er hægt að ráðast í frekari innviðauppbyggingu til þess að byrja að innheimta eftir þyngd.
* Til að innleiða BÞHE á grenndar- og söfnunarstöðvum þarf einhvers konar aðgangsstýringu sem annað hvort er tæknilausn þar sem notandi skráir sig inn eða að stöðin sé mönnuð og starfsmaður sér um að innheimta fyrir magn hvort sem það er mælt í rúmmáli eða þyngd.

Sambandið boðaði til sex opinna fræðslufunda um hringrásarhagkerfið á árinu 2022 undir merkjum átaksins „Samtaka um hringrásarhagkerfi“ og þar af voru tveir sérstaklega um BÞHE. Þá framkvæmdi KPMG könnun fyrir Sambandið um núverandi stöðu sveitarfélaga í úrgangsmálum í tengslum við innleiðingu laganna auk þess að koma að undirbúningsvinnu fyrir frekari innleiðingu BÞHE.

Þess má geta að Reykjavíkurborg hefur innleitt rýmisleið BÞHE og innheimtan fer fram í gegnum álagningarkerfi HMS. Reynsla Reykjavíkurborgar nýttist því vel í þessari vinnu. Reykjavíkurborg þróaði svokallaðan ílátaferil í tengslum við þá innleiðingu og stendur öðrum sveitarfélögum til boða að nýta sér þann feril.

Líklegt er að einhver sveitarfélög muni ná markmiðum um 50% breytilegt gjald einungis með því að innleiða BÞHE fyrir hirðu við heimili. Mikilvægt er þó að horfa til innleiðingar BÞHE fyrir annan kostnað sveitarfélaganna fyrir meðhöndlun úrgangs, þ.m.t. rekstur grenndarstöðva, söfnunarstöðva og móttökustöðva fyrir ársbyrjun 2025 til að ná 25% markmiðinu. Þá verður hluti kostnaðar seint innheimtur sem breytilegt gjald og má þar nefna kostnað við fræðslu, rekstur ruslastampa, hreinsun á víðavangi, stjórnunarkostnaður og annar sambærilegur fastur kostnaður.

1. **Þátttaka í BÞHE hraðlinum**

Hraðallinn vakti töluverðan áhuga meðal sveitarfélaga og alls tóku 37 sveitarfélög þátt í hraðlinum. Þar af voru 30 sveitarfélög af landsbyggðinni og öll sveitarfélögin 7 á höfuðborgarsvæðinu.

Af þátttökusveitarfélögunum hafa 25 lokið við öll skref verkefnisins og eru búin að uppfæra álagninguna samkvæmt BÞHE kerfinu. Það þýðir að í kringum 70% landsmanna býr í dag við þetta nýja fyrirkomulag.

Afgangurinn af þátttökusveitarfélögunum vinnur um þessar mundir að því að ná markmiðum verkefnisins og stefna að því að uppfæra álagninguna fyrir árslok 2024.

1. **Aðgerðaáætlun í tengslum við hraðalinn**
2. **Staðfangaskrá og leiðbeiningar**

Unnið var út frá niðurstöðum greiningar Eflu og undirbúningsvinnu KPMG og útbúin rúmlega 10 vikna aðgerðaáætlun. Vel gekk að koma verkefninu á fót og Advania, sem er þjónustuaðili álagningarkerfis HMS, sá um að senda sveitarfélögunum skrá yfir staðföng í sveitarfélaginu ásamt leiðbeiningum um það hvernig skrá skyldi ílátin í ílátatalningunni.

Staðfang inniheldur upplýsingar um staðsetningu mannvirkja og annarra áfangastaða, s.s. heimila, aðseturs fyrirtækja, frístundahúsa, áningarstaða, veitumannvirkja og opinna svæða. Staðfang er þýðing á enska hugtakinu „address“ og nær hugtakið yfir götuheiti og húsnúmer, sérheiti byggingar og landfræðilega staðsetningu, hvort sem um er að ræða heimili einstaklinga, aðsetur fyrirtækja eða staðsetning á t.d. fjarskiptamastri. Þannig hefur staðfang víðari merkingu en heimilisfang, þó eðli hugtakanna sé svipað.

1. **Ílátatalning eftir stærð og tegund niður á staðföng**

Sveitarfélögin töldu ílát og skráðu niður á staðföng. Lögð var áhersla á að talningin yrði framkvæmd af starfsfólki viðkomandi sveitarfélags til að lágmarka skekkju sem kann að eiga sér stað þegar þriðji aðili sér um talninguna. Mikilvægt var talið að lágmarka villur í skráningunni eins og kostur var þar sem þörf á leiðréttingum, með tilheyrandi vinnuálagi fyrir starfsfólk sveitarfélagsins, var talið geta grafið undan verkefninu.

1. **Ílátatalning færð inn í álagningarkerfi**

Advania sá um að færa upplýsingar inn í álagningarkerfið sem sveitarfélögin tóku saman um fjölda og tegund íláta á hverju staðfangi.

1. **Kortlagning vandræðastaðfanga**

Við ílátakortlagninguna var einnig kortlögð svokölluð vandræðastaðföng. Þau vandræðastaðföng sem um ræðir eru einna helst staðföng þar sem fleiri en eitt staðfang notast við sömu ílát, t.d. fjölbýli sem skráð er á tvö staðföng sem deilir einni sorpgeymslu.

Sveitarfélögin glímdu við mismunandi áskoranir þegar kemur að vandræðastaðföngum og sem dæmi má nefna að önnur gerð vandræðastaðfanga geta verið eignir sem hafa ekkert skráð flatarmál. Þar sem ílátaferillinn notar flatarmál til þess að skipta niður ílátum olli þetta vandkvæðum.

1. **Útfærsla á verklagi vegna vandræðastaðfanga og tillögur að breytingum.**

Sveitarfélögin áttu í beinum samskiptum við Advania um það hvernig leysa mætti úr vandræðastaðföngunum.

Þegar tvö eða fleiri staðföng skiptu með sér einum miðlægum stað fyrir ílát, eins og að ofan er rakið, var kostnaði á milli staðfanga skipt eftir hlutfalli hvers staðfangs fyrir sig miðað við fermetrafjölda. Notast var við Excel skjal við slíka útreikninga og skoða má hvort slíkt er hægt að gera innbyggt í kerfið í framtíðinni.

Í verkefninu kom í ljós að í dreifbýli þarf að skrá ílát handvirkt inn í kerfið á hverjum stað. Það er fyrst og fremst í höndum starfsmanna sveitarfélagsins að fara í þá vinnu. HMS gæti brugðist við ef um stórar breytingar er að ræða eða ef sveitarfélag lendir í vandræðum.

Ílátaferillinn sem Reykjavíkurborg þróaði virkar þannig að öll ílátin eru skráð í ílátaferilinn og þar sem þau skiptast á mörg staðföng er hlutfall ílátagjalda reiknað á hvert staðfang og einnig skráð í ferilinn.

Ef lítið eða ekkert er um fjölbýli í sveitarfélagi má vel sleppa því að nota ílátaferilinn og nýta álagningarkerfi HMS eins og sveitarfélögin hafa gert hingað til. Þannig er gjaldinu sem áður var sorphirðugjald, skipt upp í 4 gjöld, eitt fyrir hvert ílát. Ganga þarf vel úr skugga um að öll frávik frá þeirri reglu að 4 ílát séu við 1 staðfang séu leiðrétt handvirkt svo íbúi sé alltaf að borga nákvæmlega fyrir þau ílát sem viðkomandi notar.

HMS hefur gefið út leiðbeiningabók um álagningarkerfið fyrir sveitarfélögin. Þar er að finna leiðbeiningar um upphafsálagningu, breytingarálagningar, mánaðarálagningar, endurreikning afsláttar og áætlunarálagningu ásamt viðaukum um hinar ýmsu aðgerðir sem sveitarfélög geta þurft að framkvæma.

1. **Tillaga að sniðmáti fyrir gjaldskráliði**

Sambandið og Advania skoðuðu fyrri gjaldskrár sveitarfélaganna og lögðu til nýja gjaldskrárliði miðað við gildistöku nýju laganna, bæði með tilliti til BÞHE kerfa og frekari sérstakrar söfnunar sem ný löggjöf gerir ráð fyrir.

1. **Flokkun útgjalda í breytilegt og fast gjald og áætlun fastra útgjaldaliða niður á staðföng**

Meginmarkmið hraðalsins var að innleiða BÞHE við heimili. Vinna þarf sérstaklega með innleiðingu BÞHE fyrir annan kostnað fyrir meðhöndlun úrgangs, s.s. vegna reksturs grenndar-, -söfnunar- og móttökustöðva.

Í þessu tilliti má nefna að Ísafjarðarbær (þátttakandi í hraðlinum) skoðaði heildarkostnað sveitarfélagsins í málaflokknum og sá að fastur kostnaður hafði verið 67% af innheimtu. Skipti Ísafjarðarbær þá heildarkostnaði til helminga til þess að ákvarða hve stór hluti gjaldanna er innheimtur sem breytilegt gjald í gegnum sérsöfnun við heimili og skipti hinum helmingi gjaldanna niður á ílát í nýrri gjaldskrá. Einnig tók Ísafjarðarbær upp eftirfarandi viðbótargjöld:

Breytingargjald:

Nýtt kerfi mun valda miklum auka kostnaði við skráningar og er því lagt til að breytingargjald verði lagt á allar beiðnir um breytingar sem verða eftir að fyrsta breyting á sér stað vegna átaks/útskiptingu á tunnum.

Skrefagjald:

Ef sorphirðufólk þarf að sækja ílát lengra en ákveðinn metrafjölda frá sorpbíl bætist viðbótargjald við. Hægt er að komist hjá því að greiða það með því að færa tunnurnar varanlega eða á losunardegi innan við ákveðinn metrafjölda. Hjá Reykjavíkurborg hefur þetta viðmið verið 15 metrar.

Endurnýjunargjald:

Sorpílátin eru eign Ísafjarðarbæjar. Ísafjarðarbær sér um endurnýjun og viðhald á skemmdum ílátum. Ef tjón á íláti er hægt að rekja til slæmrar umgengni kann íbúi að þurfa að greiða fyrir kostnað við endurnýjun þess og gjald fyrir að koma því á staðin. Íbúar bera ábyrgð á að hreinsa ílátin.

Aukalosunargjald:

Ef ílát hefur ekki verið losað vegna hindrana, rangrar flokkunar eða af öðrum ástæðum getur íbúi óskað eftir aukaferð til losunar þegar vandamálið hefur verið leyst. Greitt er fyrir þjónustuna samkvæmt gjaldskrá.

1. **Gjaldskrárliðir færðir inn í álagningakerfi**

Sveitarfélög útfæra eigin gjaldskrár fyrir meðhöndlun úrgangs. Gjaldskrárnar byggja á áætluðum kostnaði næsta árs sem m.a. miðar við raunkostnað fyrri ára. Auglýsa þarf gjaldskrána í Stjórnartíðindum.

1. **Útbúa verkferla fyrir þjónustu við breytingar á ílátum**

Ein grunnforsenda BÞHE kerfa er að notendur njóti góðs af því að minnka magn úrgangs eða flokka meira til endurnotkunar eða endurvinnslu.

Í svokallaðri rýmisleið BÞHE við heimili þurfa íbúar að hafa svigrúm til að stækka eða minnka/fjölga eða fækka ílátum eftir því sem sveitarfélagið ákveður.

Reykjavíkurborg hefur innleitt slíkt kerfi og ferlið er þannig að íbúi sendir tölvupóst, beiðnin er skjöluð og send til ílátalagers sem framkvæmir ílátabreytinguna hjá íbúanum. Þegar því er lokið fer staðfesting til þess sem skráir breytinguna í álagningarkerfi HMS.

Þar sem lagt er á einu sinni á ári þá þarf að fara fram bakfærsla frá þeirri viku sem ílátabreytingin átti sér stað og leiðrétting er send íbúanum.

Grímsnes- og Grafningshreppur (þátttakandi í hraðlinum) þróaði vefsíðu þar sem íbúinn fyllir út beiðnina. Vefsíðan sendir síðan beiðnina á starfsfólk sveitarfélagsins í tölvupósti sem hefur samband við áhaldahús sveitarfélagsins sem framkvæmir breytinguna á ílátunum og tilkynnir þeim sem sér um álagninguna sem breytir henni, svipað og hjá Reykjavíkurborg.

1. **Auglýsa gjaldskrá í Stjórnartíðindum og gera kostnaðarupplýsingar aðgengilegar á vef**

Sveitarfélögin sáu sjálf um að auglýsa gjaldskrá í Stjórnartíðindum og að gera kostnaðarupplýsingar sínar aðgengilegar á vef sínum.

1. **Útbúa upplýsingaefni fyrir íbúa um breytingar á innheimtu**

Sambandið og sveitarfélögin unnu saman að gerð upplýsingaefnis fyrir íbúa sveitarfélagana. Þá fór Sambandið í samstarf við Umhverfisstofnun, Úrvinnslusjóð, SORPU bs., Terra, Íslenska Gámafélagið, Kubb, Endurvinnsluna og fleiri um sameiginlegt kynningarátak á landsvísu um hringrásarhagkerfið.

1. **Kynningarátak á breytingum á innheimtu**

Sveitarfélögin sáu sjálf um kynningarátak á sínum svæðum.

1. **Verkstýring og reglulegir fundir til að mæta þeim áskorunum sem upp koma**

Fundað var u.þ.b. einu sinni á meðan á verkefninu stóð.

1. **Frekari lærdómur**
2. **Samþykkt um meðhöndlun úrgangs**

Sveitarfélög þurfa að endurskoða samþykkt sína um meðhöndlun úrgangs en samþykktin þarf að ríma við gjaldskrána og nýja álagningarkerfið. Best væri að láta nýja gjaldskrá og samþykkt fylgjast að í birtingarferli í Stjórnartíðindum.

1. **Þjónustuþáttur**

Samkvæmt fenginni reynslu í BÞHE hraðlinum fólst þjónustuþáttur HMS og Advania fyrst og fremst í því að senda sniðmát á sveitarfélögin fyrir talningu, færa inn ílát á staðföng eftir talningu og aðstoða sveitarfélagið við að færa inn það sem færa þarf inn handvirkt.

Að innleiðingu lokinni má gera ráð fyrir að aðkoma HMS að viðhaldi sé lítil sem engin en starfsfólk sveitarfélaga hefur aðgang að álagningarkerfinu og getur breytt ílátum á staðföng.

1. **Tvær útfærslur innleiðingar á rýmisleiðinni**

Fyrir innleiðingu rýmisleiðar á BÞHE-innheimtu eru í dag tvær færar leiðir fyrir sveitarfélögin, en það fer eftir samsetningu húsnæða í sveitarfélaginu. Annars vegar þarf að nota ílátaferil sem hannaður er til þess að skipta gjaldi fyrir meðhöndlun úrgangs milli fasteigna á sama staðfangi. Hins vegar, í sveitarfélögum þar sem engin fjölbýli eru til staðar er hægt að sleppa þessum lið og skipta ílátagjöldunum niður á húsnæði líkt og gert er með núverandi gjöld.

Báðar leiðir krefjast þess að sveitarfélögin telji ílát hjá sér og skrái á staðföng sem HMS les síðan inn í kerfið. Í lauslegu yfirliti Advania, þjónustuaðila HMS, eru um 19 sveitarfélög sem farið geta leiðina sem ekki krefst innleiðingar á ílátaferlinum. Hin 42 munu innleiða ílátaferilinn. Að auki munu sveitarfélögin þurfa að byggja upp þekkingu og leiðbeiningar til sinna starfsmanna um hvernig uppfæra skal ílátaskráningu séu gerðar einhverjar breytingar.

Það er ekkert því til fyrirstöðu að sveitarfélag taki upp ílátagjald eftir núverandi ílátum og undirbúi sig undir ný ílát með því að hafa þau í gjaldskránni. Þá getur starfsmaður sveitarfélagsins lagt ílátagjald fyrir ný ílát og tekið gömul út á staðföngin í sveitarfélaginu. Sveitarfélögin þurfa einnig að ganga frá nýrri gjaldskrá fyrir meðhöndlun úrgangs þar sem gjöldum er skipt niður í fasta og breytilega gjaldskrárliði. Breytilegi liðurinn verður í flestum tilvikum einungis í sérsöfnun og passar það ágætlega við 50/50 skiptingu breytilegs og fasts gjalds í lögum í þeim sveitarfélögum þar sem íbúabyggð er í meirihluta.

Hjá sveitarfélögum þar sem frístundabyggðir eru í meirihluta mun þurfa frekari vinnu við að koma grenndarstöðvum á form þar sem hægt er að innheimta breytilegt gjald sem ekki verður útfært í þessu verkefni.

1. **Kostnaðaráætlun**

Áætlaður kostnaður var metinn 400-600 þúsund krónur á sveitarfélag og skiptist í eftirfarandi tímavinnu hjá Advania, þjónustuaðila HMS:

**Leið 1, með ílátaferli** **Leið 2, án ílátaferils**

Verkliðir Tímar Verkliðir Tímar

Staðfangaskrá íláta 3 Staðfangaskrá íláta 3

Gjaldskrá, ný 2 Gjaldskrá, ný 2

Innlestur íláta og aðlögun 8 Innlestur íláta og aðlögun 0

Möppun gjalda og aðlögun 0 Möppun gjalda og aðlögun 4

Kennsla 2 Kennsla 2

Eftirfylgni og þjónusta 4 Eftirfylgni og þjónusta 4

Fundir og samskipti 1,9 Fundir og samskipti 1,5

Samtals 20,9 Samtals 16,5

1. **Raunverulegur samdráttur í úrgangsmyndun?**

Ef farið er úr tveimur 240 lítra ílátum í fjórar 240 lítra tunnur er töluverð rúmmálsaukning fyrir úrgang sem getur seint talist til úrgangsforvarna og er ekki í anda hringrásarhagkerfis. Þó íbúi minnki öll sín ílát niður í 120 lítra þá er hann í raun með sama rúmmál og áður og getur ekki farið neðar. Sveitarfélagið getur brugðist við þessu með því að breyta hirðutíðni í öllu sveitarfélaginu. Hugsa má úrgang í vikulítrum, ef rúmmálið eykst við húsvegg er hægt að fjölga vikunum sem það á að duga til að taka við úrgangi viðkomandi og lækka má þannig vikulítra af úrgangi per íbúa.

1. **Frelsi til að breyta gjaldskrá á miðju ári**

Álagningarkefi HMS gerir ráð fyrir að einungis séu fasteignagjöld lögð á einusinni á ári. Það má rekja til þess að lög um tekjustofna sveitarfélaga kveða á um að fasteignaskattar séu lagðir á einu sinni á ári.

Lang algengast er að sveitarfélög leggi gjald vegna meðhöndlunar úrgangs árlega á, samhliða álagningu fasteignaskatts skv. 3. gr. laga um tekjustofna sveitarfélaga. Sveitarfélögum ber ekki skylda til þess að leggja gjöld vegna meðhöndlunar úrgangs á með þeim hætti skv. lögum 55/2003.

Mikið hagræði er þó í því að leggja þau gjöld á samhliða öðrum sem tengjast beinlínis viðkomandi fasteign. Setja þyrfti upp verklag þessu tengt sem hentar álagningarkerfi HMS eða með breytingum/endurbótum á álagningarkerfinu. Þá er annar möguleiki að þessi gjöld yrðu lögð á með öðrum hætti svipað og á við um önnur þjónustugjöld sveitarfélaga sem innheimt eru mánaðarlega (t.d. eins og á við um leikskólagjöld).

1. **Lokaorð**

Í lok verkefnisins hafa mörg sveitarfélög lýst yfir áhuga á því að BÞHE hraðlinum verði fylgt eftir með einhverjum hætti.

Í því tilliti er vert að velta upp nokkrum hugleiðingum:

1. Aðstoð við þau sveitarfélög sem ekki tóku þátt í hraðlinum. Aðstoðin gæti verið tvenns konar, annars vegar fjárhagslegur stuðningur til þess að aðstoða þau sveitarfélög sem ekki tóku þátt hraðlinum við að innleiða BÞHE kerfi og/eða að settur verði upp samstarfsvettvangur þannig að þau sveitarfélög sem ekki tóku þátt í hraðlinum geti ráðfært sig við þau sveitarfélög sem það gerðu og hafa lokið öllum skrefunum.
2. Frekari þróun á BÞHE ferlinu. Í dag byggir innleiðing BÞHE kerfisins á stærð og gerð íláta. Það má hins vegar vel sjá fyrir sér að BÞHE kerfið byggi í náinni framtíðinni á því að ílát séu vigtuð, að nemar stjórni losun íláta, o.s.frv. Því er mikilvægt að umræða eigi sér stað um hvaða leiðir henti best, í hvaða aðstæðum, stærð og gerð sveitarfélaga, o.s.frv.
3. Tenging BÞHE við álagningakerfi HMS – Stafræn þjónustugátt í tengslum við BÞHE. Álagningakerfi HMS er, eins og staðan er í dag, ekki sett upp með þeim hætti að það geti stutt við stafræna BÞHE þjónustugátt. Til þess að slík þjónustugátt sé möguleg þá þarf að vera stafrænn aðgangur að þremur hlutum:
4. Hvaða sorpílát eru í boði í hverju sveitarfélagi ásamt gjaldskrá.
5. Upplýsingar um hvaða sorpílát eru við hvaða staðfang.
6. Upplýsingar um eigendur fasteigna.

Fyrstu tveir flokkarnir eru skráðir í álagningakerfi HMS. Þau gögn eru hins vegar ekki aðgengileg með þeim hætti sem nauðsynlegt er svo hægt sé að nota þau í stafrænni þjónustugátt

Um þessar mundir er að hefjast vinna við að uppfæra álagningakerfi HMS. Sú vinna á hins vegar eftir að taka þó nokkurn tíma og á meðan er hætt við því að einstaka sveitarfélög fari sjálf af stað við að þróa einhvers konar stafræna útfærslu í tengslum við BÞHE ferlið.

Það væri æskilegra og að öllum líkindum mun hagkvæmara ef að hægt er að þróa og útfæra stafræna BÞHE á landsvísu, frekar en að sveitarfélög séu að þróa og útfæra slíkt hvert í sínu horni.

Því væri æskilegt ef að vinnan við að uppfæra álagningakerfi HMS myndi taka mið af þessari þörf fyrir stafræna BÞHE þjónustugátt og að slík gátt gæti þannig verið tilbúin um leið og uppfært álagningakerfi HMS er tilbúið. Með öðrum orðum, að ekki sé beðið eftir uppfærðu álagningakerfi og þá loksins sé farið af stað í að hanna umrædda þjónustugátt.

Með þessu móti mætti þróa og útfæra stafræna BÞHE þjónustugátt vegna heimilisúrgangs sem myndi gagnast öllum landsmönnum/fyrirtækjum óháð staðfangi, o.s.frv.

Þá væri einnig hægt að tilkynna sveitarfélögum landsins um þetta verkefni, tímaramma þess og fjármögnun. Þannig gætu sveitarfélög þá ákveðið hvort þau vilji fara strax af stað og þróa og útfæra sína eigin þjónustugátt eða hvort þau bíði eftir því að þjónustugátt á landsvísu verði tilbúin.

* Fylgiskjal 1: Minnisblaðs, unnið af Sambandi íslenskra sveitarfélaga í janúar 2023,